
	«Σαλιγκάρι και Φεγγάρι»

Ποιητική συλλογή για παιδιά
του Κυριάκου Χαραλαμπίδη
2 Απριλίου 2019
στο Σπίτι της Κύπρου
	                       [image: image1.png]KYPIAKOZ XAPAAAMHIAHZ '

”;AAWKAP}‘

KAL:

@ErrApl

- EIKON&PAQHZH Mapiéva, Me h%s“

; % ET‘[IMETF’O

."AvraK r]l'lB Xo _ y







Την Τρίτη 2 Απριλίου 2019 και ώρα 19:00, το Σπίτι της Κύπρου και οι Εκδόσεις Καλειδοσκόπιο παρουσιάζουν στο Σπίτι της Κύπρου, Ξενοφώντος 2Α Σύνταγμα, την ποιητική συλλογή για παιδιά, «Σαλιγκάρι και Φεγγάρι», του Κυριάκου Χαραλαμπίδη, σε εικονογράφηση Μαριλένας Μελισσηνού.
Το «Σαλιγκάρι και φεγγάρι» είναι η μόνη ποιητική συλλογή του βραβευμένου ποιητή Κυριάκου Χαραλαμπίδη που απευθύνεται σε παιδιά. Τα ποιήματα είναι γραμμένα με παιδικότροπο ύφος, με χιούμορ, με υπερρεαλιστικά στοιχεία, με την όσμωση του φανταστικού και του πραγματικού. Δημιουργούν ένα ιδιαίτερα ευχάριστο και παιγνιώδες ποιητικό περιβάλλον και εξοικειώνουν τα παιδιά με τον ποιητικό λόγο και ρυθμό, με απροσδόκητες εικόνες και μεταφορές. Ακόμη, διεγείρουν τη φαντασία τους, διευρύνουν τη λογική τους, τα «ψυχαγωγούν» με την αρχαία του όρου σημασία και τα καλλιεργούν αισθητικά.  Είναι μια συλλογή που σε κάνει να γελάς, να σκέφτεσαι, να φαντάζεσαι, να δημιουργείς…
Θα μιλήσουν η Ομότιμη Καθηγήτρια Ελληνικής Φιλολογίας του Εθνικού και Καποδιστριακού Πανεπιστημίου Αθηνών, Άννα Κατσίκη-Γκίβαλου, η συγγραφέας Παυλίνα Παμπούδη και ο ποιητής.
Ποιήματα θα διαβάσουν οι μαθητές της Δ΄ τάξης του 15ου Δημοτικού Σχολείου Αθηνών και της Α΄ και Β΄ τάξης Δημ. Σχολείου Ζωγράφου.

Το 4ο Δημ. Σχολείο Μοσχάτου συμμετέχει με μελοποιημένα ποιήματα της συλλογής με σύγχρονη προβολή διαφανειών από το παιδικό εργαστήρι ποίησης.
------------------------------------------------------------
Ο Κυριάκος Χαραλαμπίδης γεννήθηκε στην Άχνα (1940) και μεγάλωσε στην Αμμόχωστο.  Σπούδασε Ιστορία και Αρχαιολογία στο Πανεπιστήμιο Αθηνών.  Παρακολούθησε μαθήματα Θεάτρου στην Αθήνα και ειδικεύτηκε σε θέματα Ραδιοφωνίας στο Μόναχο.  Εργάστηκε ως φιλόλογος στη Μέση Εκπαίδευση και για τρεις δεκαετίες στο Ραδιοφωνικό Ίδρυμα Κύπρου, απ’ όπου αφυπηρέτησε ως Διευθυντής Ραδιοφωνίας.  Έχει εκδώσει δεκατρείς ποιητικές συλλογές, τη μετάφραση για τους τρεις Ύμνους του Ρωμανού του Μελωδού για την οποία βραβεύτηκε με το Βραβείο Ελληνικής Εταιρείας Μεταφραστών Λογοτεχνίας, έναν τόμο με δοκίμια άρθρα και συνεντεύξεις, και μία επιλογή κειμένων για τη Λευκωσία.  Το 1998 τιμήθηκε με το Διεθνές Έπαθλο Καβάφη στην Αίγυπτο.  Το 2003 η Ακαδημία Αθηνών του απένειμε το Βραβείο Κώστα και Ελένης Ουράνη για το σύνολο του ποιητικού του έργου.  Το 2006 του απονεμήθηκε το Βραβείο Πολιτιστικής Προσφοράς Τεύκρου Ανθία – Θοδόση Πιερίδη.  Το 2007 τιμήθηκε από την Κυπριακή Δημοκρατία με το Αριστείο Γραμμάτων, Τεχνών και Επιστημών.  Το 2013 αναγορεύτηκε Επίτιμος Διδάκτωρ του Τμήματος Φιλολογίας του Πανεπιστημίου Αθηνών και εξελέγη αντεπιστέλλον μέλος της Ακαδημίας Αθηνών στον κλάδο Λογοτεχνίας (Ποίησης) στην Τάξη των Γραμμάτων και των Καλών Τεχνών.  Μεταφράσεις του έργου του κυκλοφορούν σε αυτοτελείς εκδόσεις στα Αγγλικά, Γαλλικά, Γερμανικά, Σουηδικά, Βουλγαρικά και Αλβανικά.

